b'\n_START_ARTICLE_\nFC Sheriff Tiraspol\n_START_PARAGRAPH_\nFC Sheriff Tiraspol, poznan tudi kot Sheriff je moldavski nogometni klub iz mesta Tiraspol. Klub sta leta 1997 ustanovila nekdanji policist in sedanji klubski predsednik Victor Gu\xc8\x99an ter uslu\xc5\xbebenec tovarne Sheriff. Klub igra v 1. moldavski nogometni ligi._NEWLINE_Sheriff je najbolj poznan moldavski klub. \xc5\xa0tirinajstkrat je bil dr\xc5\xbeavni prvak, osvojil pa je tudi 7 moldavskih pokalov in 5 moldavskih superpokalov. Na evropski ravni je dvakrat osvojil naslov prvaka Skupnosti neodvisnih dr\xc5\xbeav, v katerem nastopajo dr\xc5\xbeave nekdanje Sovjetske zveze. V bojih za Ligo prvakov pa je do sedaj uspel dvakrat priti do zadnjega kroga kvalifikacij (2009 in 2010). S tem je dvakrat zaporedoma igral v Evropski ligi in nato \xc5\xa1e enkrat leta 2013._NEWLINE_Sheriffov doma\xc4\x8di stadion je od leta 2002 Sheriff Stadium, ki sprejme 14.300 gledalcev. Na njem v\xc4\x8dasih igra tudi moldavska dr\xc5\xbeavna reprezentanca._NEWLINE_Barvi dresov sta \xc4\x8drna in rumena.\n_START_SECTION_\nRivalstvo in navija\xc4\x8di\n_START_PARAGRAPH_\nSheriff ima veliko \xc5\xa1tevilo navija\xc4\x8dev iz Pridnjestrovja in ima prijateljske odnose z vsemi klubi iz te pokrajine. Najve\xc4\x8dji tekmec izmed njih je Tiraspol. S klubi izven Pridnjestrovja, pa ima Sheriff rivalske odnose. Na tekmah z omenjenimi klubi, navija\xc4\x8di Sheriffa obi\xc4\x8dajno razprostrejo transparente, ki pozivajo k neodvisnosti Pridnjestrovja od Moldove.\n_START_SECTION_\nZanimivosti\n_START_PARAGRAPH_\nSheriff je bil prvi moldavski nogometni klub, ki je za\xc4\x8del sprejemati nogometa\xc5\xa1e iz Brazilije in Afrike._NEWLINE_Sheriffov stadion vklju\xc4\x8duje tudi zaprto dvorano za zimske tekme, \xc5\xa1olo za mlade nogometa\xc5\xa1e in rezidence za nogometa\xc5\xa1e. V gradnji pa je tudi hotel s petimi zvezdicami. S to svojo kompleksnostjo je navdu\xc5\xa1il marsikaterega predstavnika mednarodne nogometne zveze.'